**Mikko Roivainen**. ”Havukkalan Roivaiset” (2018), Roivainen-Roivas-Roivanen sukuseura ry (251 s).

Roivainen-Roivas-Roivanen sukuseura ry julkaisi kolme vuotta sitten kirjan kantaisämme, Iisalmen ensimmäisen kirkkoherra Nicolaus Petri Roivaksen Lauri-pojasta alkaneesta sukuhaarasta. Laurista tiedetään, että hän syntyi ennen vuotta 1622 ja kuoli vuoden 1663 jälkeen. Hän oli rakuuna ja mahdollisesti Iisalmen pappilan torppari. Hänen pojastaan Niilosta tuli lukkari setänsä Pekan jalanjäljissä, ja Niilon poika Juho jatkoi samalla tiellä; tästä alkoi lähes sata vuotta kestänyt ajanjakso, jolloin Roivaiset toimivat lukkareina Iisalmessa.

Lukkarit olivat kirkkoherran palkkaamia apulaisia ja sijoittuivat säätyarvoltaan rahvaan ja säätyläisten väliin. Lukkarin tehtäviin kuului kellojen soitto, mutta Niilo vastasi myös lukutaidon opettamisesta Iisalmen pitäjässä.

Mikko Roivaisen kirjoittama teoksen juoni kuljettaa Roivaisten tarinaa ajallisesti yli sukupolvien tähän päivään saakka ja paikallisesti Iisalmesta kohti Väisälänmäkeä ja lopulta Pohjois-Haatalaan. Paikallisen sukuhistorian rinnalla kulkee Suomen historia, kuten Suuret kuolonvuodet (1695–1697) ja Isovihan aika (1713–1721). Uudenkaupungin rauhaan vuonna 1721 päättynyt Suuri Pohjansota merkitsi Ruotsin suurvalta-ajan päättymistä ja Karjalan kannaksen liittämistä Venäjän valtakuntaan. Sukumme vaiheiden kannalta tämä merkitsi sitä, että Roivaita asui kahden valtakunnan alueella.

Laurin sukuhaara liikkuu Iisalmesta 1700-luvun alkupuolella Lapinlahden Ollikkalaan. Lapinlahti-järven rantamille oli syntynyt 1700-luvun jälkipuoleen mennessä kolme Roivaisten isännöimää taloa, yksi nimeltään Roivaala, Lapinlahden sukutiloista ainoa, joka on ollut 1700-luvulta yhtäjaksoisesti Roivaisten suvulla mieslinjaisesti. Naimakauppojen kautta monet suvun naiset avioituivat tunnettuihin sukuihin, kuten Sonnisiin ja Halosten taiteilijasukuun. Viidennessä sukupolvessa Juhosta tuli Väisälänmäen Roivaisten kantaisä. Isojaon myötä Juhosta tuli talollinen ja talon nimi alkoi kehkeytyä Roivaalaksi. Elämä Väisälänmäellä jatkui seuraavassakin sukupolvessa, Roivaalan maille rakentui Tahvon talo, joka tunnetaan sittemmin Anttilana ja alkuperäinen Roivaala Putruna. Sittemmin Tahvo joutui luopumaan talostaan, joka päätyi lopulta toisen Roivaalan talon omistukseen.

 Tahvon poika Pekka sai puolestaan osansa alenevasta säätykierrosta ja päätyi torppariksi. Pekan lapset lähtivät jo nuorina palkollisiksi äitinsä perheen luokse Pielaveden Lampaanjärvelle. Yksi lähtijöistä oli Pekka-poika, josta tuli myöhemmin torppari ja talollinen Pielaveden Haatalaan. Yksi Pekan pojista, Jooseppi oli myöskin aluksi renki, sitten torppari ja lopulta talollinen, kun hän sai ostettua Havukkalan tilana tunnetun vanhan Parolan maatilan 1880–1890- lukujen taitteessa. Havukkalan isännyys siirtyi aikoinaan Joosepin pojalle Taavetille, joka kouluttautui puusepäksi, käväisi vuoden Amerikassakin, perheellistyi ja osallistui aktiivisesti kylän ja kunnan päätöksentekoon. Taavetin poika Erkki ja tämän poika Pekka Taavetti ovat kirjan kirjoittajan ja sukuseuran hallituksen jäsen Mikko Roivaisen ukki ja isä Haatalasta ja Pohjois-Haatalasta. Taavetilla oli kaksi veljeä, Juuso ja Heikki, Heikki opiskeli ja hänestä tuli tunnettu kasvitieteilijä ja professori; sammalsuku Roivainenia Perss. on nimetty hänen mukaansa. Hän oli myöskin taitava kameramies niin rintamalla kuin Tulimaan retkikunnassa ja Aho & Soldan -yhtiössäkin. Vuosi sitten edesmennyt Matti Roivainen oli nuoruudessaan tunnettu telinevoimistelija, joka opiskeli sittemmin arkkitehdiksi.

Kirja Havukkalan Roivaisista on rakenteeltaan selkeä ja kirjoitettu mukaansatempaavasti, itse luin se lähes yhdeltä istumalta. Kirjan loppupuolella on tarinoita ja aikalaismuistoja ja tarinoita. Mikko Roivainen on sukuseuramme kantavia voimia, joka on kouliintunut sukututkimukseen ja käyttää taitavasti erilaisia dokumenttiaineistoja käräjäpöytäkirjoista seurakuntien arkistoihin. Lämmin lukusuoritus sukulaisille! Ja kun liikutaan suvun synnyinsijoilla Savossa, muistetaan Matti Heikin poika Roivaisen sanat: ”…viitostietä pohjoiseen ajaessa Vihantasalmen kohdalla tulee aina mukavan leuto olo, ja suussa kielj kiäntyy muljaatuksiin ja väljvokkaaleihin heleposti ja täävelleen”!

IRENE ROIVAINEN